বুধবার সিপিএম এবং প্রদেশ কংগ্রেসের শীর্ষ নেতাদের সঙ্গে দেখা করেন ‘আক্রান্ত আমরা’র সদস্যেরা। রাজ্যের মূল বিরোধী শিবিরের কাছে তৃণমূলের বিরুদ্ধে ঐক্য গড়ে ভোটে লড়ার আর্জি জানান তাঁরা। বিরোধীদলগুলি সর্বসম্মতভাবে সমর্থন করলে ‘আক্রান্ত আমরা’র কোনও কোনও সদস্য বিধানসভা নির্বাচনে নির্দল প্রার্থী হিসাবে লড়তে পারেন বলে এদিন জানিয়েছেন সংগঠনের নেতা তথা অধ্যাপক অম্বিকেশ মহাপাত্র। সিপিআই এম-এল (লিবারেশন) নেতা পার্থ ঘোষের সঙ্গেও দেখা করেন তাঁরা।
প্রসঙ্গত, মুখ্যমন্ত্রী মমতা বন্দ্যোপাধ্যায়ের আমলে ‘প্রতিবাদী’ হয়ে শাস্তির কোপে পড়েছেন এমন অনেকেই ‘আক্রান্ত আমরা’র সদস্য। তাঁদের কয়েকজনকে বিধানসভা ভোটের ময়দানে নামানোর প্রস্তাবটি সিপিএমে আলোচিত হবে বলে খবর। কংগ্রেসের সঙ্গে বামেদের জোট হলে একরকম। তা না হলে সুপ্রিম কোর্টের প্রাক্তন বিচারপতি তথা রাজ্য মানবাধিকার কমিশনের প্রাক্তন চেয়ারম্যান অশোক গঙ্গোপাধ্যায়ের মতো কয়েকজনকে নির্বাচনে সর্বসম্মত বিরোধী প্রার্থী হিসাবে প্রতিদ্বন্দ্বিতা করার আবেদন জানাতে পারে বামেরা। এই প্রেক্ষিতে সিপিএমের রাজ্য সম্পাদক সূর্যকান্ত মিশ্র, বামফ্রন্ট চেয়ারম্যান বিমান বসু এবং সিপিএম নেতা সুজন চক্রবর্তীর সঙ্গে আলিমুদ্দিন স্ট্রিটে ‘আক্রান্ত আমরা’র প্রতিনিধিদলের বৈঠক তাৎপর্যপূর্ণ।
আলিমুদ্দিনের পাশাপাশি এদিন বিধান ভবনে প্রদেশ সভাপতি অধীর চৌধুরীর সঙ্গে দেখা করেন অম্বিকেশরা। বৈঠকের পরে অম্বিকেশ বলেন, ‘‘সংসদীয় রাজনীতিতে বিরোধী দলগুলিই পারে একযোগে লড়াই করে তৃণমূলকে ক্ষমতা থেকে সরাতে। অধীরবাবু জানিয়েছেন, প্রস্তাবটি অত্যন্ত ভাল। তবে রাজনৈতিক দলগুলির অনেক বাধ্যবাধকতা থাকে। তিনি ওই প্রস্তাব নিয়ে আলোচনা করবেন।’’ একইসঙ্গে বিমানও প্রস্তাব খতিয়ে দেখার কথা বলেছেন বলে জানান অম্বিকেশ। পাশাপাশি, বামেদের পক্ষে যে বিজেপি’র সঙ্গে একমঞ্চে আসা সম্ভব নয় তা-ও জানিয়ে দেওয়া হয়েছে। এদিন হাওড়ায় এক সমাবেশে বিমান জানান, তাঁরা কোনও রাজনৈতিক জোটের বদলে ‘মানুষের জোটে’র প্রত্যাশায় রয়েছেন।